კოაჩელას ფესტივალი
კოაჩელას ფესტივალი (სრული სახელწოდება კოაჩელას ველის მუსიკის და ხელოვნების ფესტივალი, ინგლ. Coachella Valley Music and Arts Festival) — სამდღიანი მუსიკის და ხელოვნების ფესტივალი. ტარდება ყოველ წელს ინდიოში (კალიფორნია), კოაჩელას ველზე, კოლორადოს უდაბნოში. იგი დაარსდა 1999 წელს პოლ ტოლეტის და რიკ ვან სანტენის მიერ. ღონისძიების ორგანიზატორია Goldenvoice, AEG Live-ის შვილობილი კომპანია. ფესტივალზე ტრადიციულად წარმოდგენილია როკის, ჰიპ-ჰოპის, ინდის და ელექტრონული ჟანრების მუსიკა, ისევე, როგორც ინსტალაციები და ქანდაკებები. მუსიკალური ღონისძიებების გამართვის ძირითადი სცენებია Coachella Stage, Outdoor Theatre, Gobi Tent, Mojave Tent და Sahara Tent.